text: [{"text_idx": "#000007", "text": "Yesu ne batumibwa ba\u0304pityile dya mu Musanza wa Kidelone, ba\u0304enda ku Lu\u0304lu lwa Impafu. Kya\u0304di kitatyi kikalanga kweji ke mutuntulu, kupwa kwa pa bukata bwa bufuku. Abo pa kufika ku budimi bwa Ngesemani, Yesu we\u0304banena\u2019mba: \u201cShalai pano kadi keshai\u2019nka kukesha.\u201d Kupwa, Yesu wa\u0304enda kulampe\u2019ko mu buno budimi, wa\u0304fukata manwi panshi. Koku muvutakanibwe n\u0303eni bininge, wa\u0304lombela Yehova amba: \u201cKiswa-mutyima kyobe kilongeke.\u201d Penepo Yehova wa\u0304tuma mwikeulu umo kukankamika Yesu. Yesu pa kujokela kudi batumibwa, wa\u0304tana batumibwa basatu bale\u0304le tulo. We\u0304banena\u2019mba: \u2018Langukai! Kino ke kitatyipo kya kula\u0304la! Nsa\u0301 ibafika ya kungaba mu makasa a balwana nami.\u2019"}, {"text_idx": "#000008", "text": "Kepa\u0304ijijepo kala Yudasa wa\u0304fika, utangidile kibumbo kya bantu baselele mpete ne mipebwe. Yudasa wa\u0304di uyukile kwa kutana Yesu, mwanda ba\u0304di bavudile kala kwenda mu buno budimi. Yudasa wa\u0304sapwidile basola amba nsa kwimusokwela Yesu. Wa\u0304enda pityipityi kudi Yesu, wa\u0304mwimuna\u2019mba: \u2018A Mufundiji, naimuna,\u2019 kupwa wa\u0304mufifya. Penepo Yesu wa\u0304mwipangula\u2019mba: \u2018A Yudasa, le koungaba na kumfifya?\u2019"}, {"text_idx": "#000009", "text": "Yesu wa\u0304pita kumeso, wa\u0304ipangula kibumbo amba: \u201cLe i ani omukimba?\u201d Nabo balondolola\u2019mba: \u201cI Yesu mwine Nazala.\u201d Ebiya Yesu we\u0304balondolola\u2019mba: \u201cAmi uno,\u201d ponka\u2019po bantu ba\u0304joka kimvunda-nyuma ba\u0304pona pa nshi. Kadi Yesu we\u0304bepangula monka\u2019mba: \u201cLe i ani omukimba?\u201d Nabo ba\u0304londolola monka\u2019mba: \u201cI Yesu mwine Nazala.\u201d Yesu we\u0304banena\u2019mba: \u2018Nemulombola\u2019mba ami uno. Lekai bano bantu bende.\u2019"}, {"text_idx": "#000010", "text": "Petelo pa kumona ino myanda yonso, wa\u0304somona kipete, wa\u0304keta kutwi kwa Makusa, umpika wa kitobo mukatampe. Ino Yesu wa\u0304kwata kutwi kwa muntu\u2019wa, wa\u0304mulamika\u2019ko. Ebiya wa\u0304lombola Petelo amba: \u2018Tu\u0304la kipete kyobe kulampe. Shi ulwa na kipete, nobe ukafwa ku kipete.\u2019 Basola ba\u0304kwata Yesu, ba\u0304mukuta ku makasa, batumibwa ba\u0304nyema. Kupwa, kibumbo kya\u0304katwala Yesu kwa Anasa, kitobo mukulu. Anasa wa\u0304sambija Yesu ne kumutuma ku njibo ya Kaifasa Kitobo Mukatampe. Ino le i bika bya\u0304fikile batumibwa?"}, {"text_idx": "#000012", "text": "Bipangujo: Le i bika bya\u0304longekele mu budimi bwa Ngesemani? Le i bika byowefunda ku bya\u0304longele Yesu bufuku\u2019bwa?"}, {"text_idx": "#000013", "text": "Walombela Padi na Njia Bininge"}, {"text_idx": "#000014", "text": "Mwanda waka Yesu walombela\u2019mba: \u201cFundule kino kitomeno\u201d? Le ukimba kwepuka mwingilo wandi wa bu kinku\u0304lwa?"}, {"text_idx": "#000015", "text": "Yudasa ubwanya kutana Yesu nansha ke mu bukata bwa bufuku."}, {"text_idx": "#000019", "text": "Ba Adama ne Eva Keba\u0304ko\u0304kelepo Leza"}]